  Майя Бывальцева Финн-угор калыкъёслэн «Воршуд» улосвылкуспо фестивальзы улсын 3-тӥ инвожое 2016-тӥ арын Ижкарын «Яратонлэн кускерттонэз» ужрад ортчоз. Со сярысь ивортэ Калык творчествоя элькун юртлэн — Егитъёслэн юртсылэн пресс-службаез. «14 часын Ижкарысь Вормон Скверын кузпалъяськись паръёс, карын улӥсьёс, озьы ик фольклор коллективъёс аспӧртэм ужрадэ пыриськозы но «Воршуд» фестивальлэсь валтӥсь тодметсэ — Яратонлэсь кускерттонзэ пунозы. Кускерттонэз пунон дыръя куно пумитан гуръёс чузъяськозы, эктонъёс, шудонъёс луозы. Флешмоб фольклоръя бадӟым праздниклы — «Шулдыр сюанлы» кутскон сётоз. Со Киров нимо паркын азьланьтӥськоз, отын удмурт йылолъёсъя сюан «шудозы», — ивортэ пресс-служба. Финн-угор калыкъёслэн 7-тӥез «Воршуд» фестивальзы ортчоз 3-тӥысен 5-тӥ инвожоозь. Отчы пыриськозы Удмуртиысь, Пермь шаерысь, Киров улосвылысь, Татарстанысь но Россилэн мукет улосвылъёсысьтыз 35-лэсь трос коллективъёс. Фестивальлэн дасо пала бадӟым ужрадъёсыз ортчозы Ижкарын, Эгра, Пичи Пурга но Шаркан ёросъёсын. Фестивалез усьтон концерт ортчоз 3-тӥ инвожое 18 часын Киров нимо паркын. Фестивалез радъяло Калык творчествоя элькун юрт — Егитъёслэн юртсы но Россиысь Калык творчествоя кун юрт. Ужрад ортчытӥське Россиысь Лулчеберетъя министерство но Удмуртиысь Лулчеберетъя, но туризмъя министерство юрттэмен. Тегъёс: Лулчеберет Ижкар Эгра Шаркан Удмуртия йӧскалыклулчеберет ПичиПурга удмуртъёс праздникъёс финн-угоркалыкъёс  